חֵיפָה (בערבית: حَيْفَا - חַיְפַא) היא העיר השלישית באוכלוסייתה והשנייה בגודלה בישראל והיא משמשת כעיר נמל וכמרכז המטרופולין הצפוני. שורשיה מגיעים עד המאה ה-3 לפנה"ס. היא משתרעת על אזורים מישוריים שלמרגלות הר הכרמל, על חופי הים התיכון וכן על שטחים נרחבים על ההר עצמו.
על פי שטחה, חיפה היא העיר השנייה בגודלה בישראל. היא משתרעת על שטח שיפוט של 63.6 קמ"ר.
מיקומה של חיפה בקואורדינטות עולמיות הוא ‎32°48'N, 34°59'E‏.
לפי נתוני הלמ"ס (הלשכה המרכזית לסטטיסטיקה) נכון לדצמבר 2005, יש בחיפה 267,000 תושבים. האוכלוסייה גדלה בקצב גידול שנתי של 0.4 אחוז. רוב תושבי חיפה הם יהודים. היחס בין נשים לגברים הוא 1,082 נשים לכל 1,000 גברים.
לפי נתוני הלמ"ס נכון לדצמבר 2004, העיר מדורגת בדרוג חברתי-כלכלי גבוה-בינוני (7 מתוך 10). אחוז הזכאים לתעודת בגרות מבין תלמידי כיתות י"ב בשנת תשס"ד (2003/2004) היה 66.1 אחוז. השכר הממוצע של השכירים בשנת 2003 היה 6,634 ש"ח (ממוצע ארצי: 6,008 ש"ח).
בחיפה יש מועדוני ספורט רבים הפועלים במגוון תחומים, לרבות כדורגל, כדורסל וספורט ימי (מועדון בשם "בים הקרוב").
בחיפה ישנם מספר מועדוני כדורגל והבולטים ביניהם: מכבי חיפה והפועל חיפה. מגרשן הביתי של הקבוצות הוא אצטדיון קריית אליעזר. מכבי חיפה הוא אחד ממועדוני הכדורגל הבכירים ביותר בישראל ובעל היסטוריה הכוללת 10 אליפויות, 5 גביעים והעפלה לשלב הבתים בליגת האלופות. בתחילת שנות ה־90 נרכשה הקבוצה על ידי יעקב שחר ומאז נהפכה לשם דבר בכדורגל הישראלי. בשנת 2006, זכתה מכבי חיפה באליפות הליגה בפעם השלישית ברציפות. מועדון הפועל חיפה זכה באליפות יחידה ב־1999 ובשלושה גביעים, אך מאז שנת האליפות הדרדר מצבו של המועדון. נכון לשנת 2007, הקבוצה נמצאת בליגה הלאומית.
הגרנד קניון - בתוך הקניון יש בית קולנוע ופארק שעשועים קטן.
קניון חיפה - קניון גדול נוסף הנמצא בפאתיה הדרומיים של העיר.
קסטרא - מיני-קניון הסמוך לקניון חיפה.
לב המפרץ - קניון הממומקם סמוך לצומת הצ'ק-פוסט המפורסם. במקום פגע טיל סקאד במלחמת המפרץ.
מרכז חורב - מיני-קניון הנמצא ברחוב חורב, סמוך לצומת חורב, שהוא אחד הצמתים העמוסים של חיפה, במפגש הצירים המגיעים מהכניסה הדרומית לעיר, ממרכז הכרמל, מנווה שאנן והדר ומהשכונות במעלה הכרמל. הקניון הוקם בשנת 1987 והיה אחד הקניונים הראשונים בחיפה ובישראל. מעל הקניון מרכז רפואי פרטי גדול.
סיטי סנטר - מיני-קניון שהוקם במושבה הגרמנית.
מרכז הכרמל - מרכז מסחרי במרכז העיר שבו עשרות מקומות בילוי: גן האם, מרכז פנורמה, האודיטוריום, גן החיות והמכון הביולוגי ועוד.
הדר הכרמל - שכונה מלאה בחנויות, הסמוכה למושבה הגרמנית. בין היתר נמצאים בה המוזיאון הלאומי למדע, טכנולוגיה וחלל, העירייה ובניין התיאטרון העירוני. השכונה היוותה את מוקד עניין ומרכז מסחרי של העיר היהודית בחיפה, אך ירדה מגדולתה בשנות התשעים.